“ฮิลลารี”คว้าชัยชนะ หญิงคนแรกที่ได้ชิงเก้าอี้ปธน.สหรัฐ
“ฮิลลารี”คว้าชัยชนะ หญิงคนแรกที่ได้ชิงเก้าอี้ปธน.สหรัฐ
8 มิ.ย. 2559

เอเอฟพีรายงานว่า ศึกเลือกตั้งประธานาธิบดีสหรัฐอเมริกา นางฮิลลารี คลินตัน อดีตสตรีหมายเลขหนึ่ง และอดีตรัฐมนตรีว่าการกระทรวงการต่างประเทศสหรัฐ เก็บคะแนนเพิ่มในการแข่งขันหยั่งเสียงขั้นต้น ที่รัฐนิวเจอร์ซีย์ จนมีคณะตัวแทนหรือเดลิเกตที่จะเลือกตนเองเป็นตัวแทนพรรคเดโมเครติก ไปชิงเก้าอี้ประธานาธิบดีสหรัฐ แข่งขันกับนายโดนัลด์ ทรัมป์ ตัวแทนจากฝั่งพรรครีพับลิกัน อย่างแน่นอนแล้ว
ฮิลลารี วัย 68 ปี ในฐานะผู้หญิงคนแรกที่ได้เป็นตัวแทนพรรคการเมืองใหญ่เพื่อท้าชิงตำแหน่งประธานาธิบดีสหรัฐ กล่าวฉลองชัยชนะด้วยการขอบคุณผู้สนับสนุนที่ช่วยสร้างประวัติศาสตร์สำคัญของผู้หญิง
“ขุอบคุณพวกท่านที่ทำให้เรามาถึงหลักไมล์ เป็นครั้งแรกในประวัติศาสตร์ที่ผู้ใหญ่จะได้เป็นผู้ท้าชิงประธานาธิบดี”
“การแข่งขันครั้งนี้ตอกย้ำว่า ไม่มีเพดานกั้น ไม่มีข้อจำกัดกั้นเราอีกแล้ว” ฮิลลารีกล่าวท่ามกลางเสียงปรบมือและเสียงเชียร์กึกก้องที่ย่านบรูกลีน ขานรับชัยชนะที่ฮิลลารีพยายามมาครั้งหนึ่งเมื่อ 8 ปีก่อน แต่ครั้งนั้นพ่ายให้กับนายบารัก โอบามา
อย่างไรก็ตาม นายเบอร์นี แซนเดอรส์ วุฒิสมาชิกคู่แข่งในพรรคเดโมแครต ปราศรัยบนเวทีที่รัฐแคลิฟอร์เนีย ประกาศจะไม่ถอนตัวจากการแข่งขัน และจะเดินหน้าสู้ในสนามต่อไปที่วอชิงตัน ดีซี สนามแข่งขันสุดท้ายในวันอังคารหน้า
ด้านประธานาธิบดีบารัก โอบามา แห่งพรรคเดโมแครต กล่าวแสดงความยินดีกับนางฮิลลารีที่ได้เป็นตัวแทนพรรค และยังกล่าวยินดีกับนายแซนเดอรส์ที่สร้างความคึกคักให้การรณรงค์ภายในพรรค ทำให้คนรุ่นใหม่เข้าสู่กระบวนการทางการเมือง และฉายให้เห็นถึงแนวคิดตามนโยบายที่สำคัญต่อประเทศ
 